WeBank กับ ฟินเทค
วันนี้ย้อนกลับมาเขียนเรื่อง “ฟินเทค” (Fintech) อีกครั้ง
20 พ.ย. 2562

ลูบคมตลาดทุน : ธนะชัย ณ นคร
วันนี้ย้อนกลับมาเขียนเรื่อง “ฟินเทค” (Fintech) อีกครั้ง
หลังจากได้เดินทางไปกับ สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เพื่อร่วมงาน Singapore Fintech Festival 2019 (ก.ล.ต.ร่วมออกบูธด้วย) ณ ประเทศสิงคโปร์เมื่อสัปดาห์ก่อนหน้านี้
ยอมรับเลยว่า ก่อนหน้าที่จะไปร่วมงาน
และหลังจากร่วมงาน
ความรู้ และความเข้าใจเกี่ยวกับเรื่องฟินเทคที่มีมาก่อนหน้านี้ กับที่ได้เข้าไปสัมผัสมาล่าสุด
สิ่งที่เราคิดว่า “รู้” นั้น มันแค่เศษเสี้ยวของฟินเทค
ทำให้เราต้องเร่งติดตามโลกของฟินเทคอีกมาก
ในช่วงที่ธนาคารไทยพาณิชย์ หรือ SCB ออกมาทำเรื่อง “กลับหัวตีลังกา” (Going Upside Down) เพื่อนำไปสู่การเป็น “ดิจิทัลแบงกิ้ง” หลายคนอาจสงสัยว่า ทำไมต้องเปลี่ยนแปลงมากขนาดนั้น
แต่อยากจะบอกว่า สิ่งที่ SCB ขยับ อาจจะยังช้าไปด้วยซ้ำ
ในงานฟินเทคที่ สิงคโปร์
เผอิญได้พบกับคุณอรพงศ์ เทียนเงิน ผู้จัดการใหญ่ ของ SCB และประธานเจ้าหน้าที่บริหาร บริษัท ดิจิทัล เวนเจอร์ส จำกัด และกรรมการบริษัท เอสซีบี อบาคัส จำกัด
จึงได้รู้ว่า “ดิจิทัล เวนเจอร์ส” ได้เข้ามาร่วมงานนี้ด้วย
ประเด็นที่น่าสนใจ ได้พบกับคุณอรพงศ์ในระหว่างที่เขากำลังยืนอยู่บริเวณบูธของ WeBank เพื่อฟังการพรีเซนต์
บูธ WeBank ได้รับความสนใจจากผู้เข้ามาร่วมและชมงานอย่างมาก
WeBank นั้น อยู่ภายใต้ของ WeChat
WeChat มีฐานข้อมูลลูกค้าที่ใหญ่มาก จึงนำมาใช้ประโยชน์กับ WeBank
WeBank มีการประยุกต์ใช้ความสามารถด้าน “ฟินเทค” ในมิติ ABCDW หรือ AI บล็อกเชน คลาวด์คอมพิวติง และบิ๊กดาต้า เพื่อให้การเข้าถึงบริการทางการเงินอย่างทั่วถึงในฐานะ “ธนาคารดิจิทัล” แห่งแรกของจีน
ธนาคารแห่งนี้สามารถยกระดับประสิทธิภาพการดำเนินงาน ลดต้นทุน และขยายตัวเร็วขึ้นมาก
ด้วยการใช้ประโยชน์จากเทคโนโลยีเหล่านี้นั่นแหละ
รู้ไหม WeBank เพิ่งตั้งมาเพียง 4 ปีเท่านั้นเอง
ปัจจุบันยังไม่สามารถระดมเงินฝากได้ แต่ปล่อยสินเชื่อได้ และมีหนี้เสียเพียง 1%
เห็นว่า วิธีการดูคุณสมบัติของคนมาขอสินเชื่อนั้น
เขาแทบจะไม่ได้ดูหลักฐานทางการเงินของลูกค้าเลย
ทว่าจะดูจาก “พฤติกรรม” ของลูกค้ารายนั้น ๆ จากฐานข้อมูลที่พวกเขามีอยู่ใน WeChat
นี่คือธุรกรรมทางการเงิน ที่นำเรื่องของเทคโนโลยีมาประยุกต์ใช้ได้น่าทึ่งมาก
ผมเห็นคุณอรพงศ์ ยืนฟังอย่างตั้งใจมาก
ขณะที่คนที่พรีเซนต์ ของ WeBank นั้น ต่างเป็นคนหนุ่ม-สาวรุ่นใหม่ สวมเสื้อยืด (ของวีแบงก์) และกางเกงที่มีทั้งใส่ยีนส์และรูปแบบอื่น ๆ
หมดยุคแล้วกับสไตล์ “นายแบงก์” ที่ต้องสวมสูท ผูกเน็กไท
บริเวณใกล้เคียงกัน ยังมีบูธของ Bank of China ธนาคารขนาดใหญ่ อายุเก่าแก่ของประเทศจีน
ทว่ากลับดูค่อนข้างเงียบเหงา
ต่างจาก WeBank โดยสิ้นเชิง
ทราบมาอีกว่า ในงานนี้มีนายแบงก์ของไทยมาชมงานจำนวนหลายคน
เช่น นายฐากร ปิยะพันธ์ จากแบงก์กรุงศรีฯ ที่กำลังนำพาแบงก์แห่งนี้ไปสู่โลกดิจิทัลอย่างเต็มตัว
อ้อ มีบูธของ JFinCoin (JFIN) : เจฟินคอยน์  ด้วย
และมีโอกาสได้พูดคุยกับคุณ ธนวัฒน์ เลิศวัฒนารักษ์ (ทาโร่) จาก เจฟินคอยน์ ที่ให้ข้อมูลเพิ่มเติมจำนวนมากเกี่ยวกับสินค้าของบริษัท
ดร.สุทธิพล ทวีชัยการ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) ก็มาชมงานด้วย
เลขาฯ คปภ.บอกว่า จะมีการนำเรื่องของ “บล็อกเชน” เข้ามาช่วยงานกำกับให้มีประสิทธิภาพมากยิ่งขึ้น
Singapore Fintech Festival 2019
ช่วยเปิดโลกทัศน์เรื่องฟินเทคให้มากยิ่งขึ้น